Source: https://asperjangyorgy.blog.hu/?token=33f24353fb7225e1050f7be59c7d7f39
Timestamp: 2019-09-19 23:13:26+00:00

Document:
Megrendít az a hűség, amellyel annyian látogatják blogomat, amelyet nem hanyagságból nem folytatok a korábbi szorgalommal, és nem is csak azért, mert a FB-én elég gyakran közzéteszek rövidebb írásokat. Még mindig tartanom kell attól, hogy elhúnyt feleségem rokonai csak azért látogatják a blogot - miként eddig is tették -, hogy az ott őszintén megírtakat felhasználják ellenem. Szerencsére ez eddig a bíróságon nem járt sikerrel, de még mindig tart az az ügy, ami miatt bíróságon keresem az igazamat, már csak azért is, mert így szeretnék feleségem kívánságának eleget tenni. Remélem, hogy az ősz során lezárul ez az egész mocskos és lelkileg megviselő ügy, és akkor újra szólhatok itt mindazokhoz, akik szívesen olvassák írásaimat, miként ez a naponta ide látogatók statisztikájánól számomra kiderül.
2013.12.17. 19:01 asperjangyorgy
A blog minden hűséges látogatójának kellemes karácsonyi ünnepeket kívánok. Megígértem, hogy gyakran vagy a korábbinál gyakrabban írok ide a blogba, teljesítem is ezt az ígéretemet, amint a bíróság elhunyt feleségem rokonaival folytatott peremet - remélhetően rövidesen - lezárja. Ezek az emberek ugyanis megkértek, hogy temettessem el a rokonukat úgy, hogy én állom - a temetésig - az összes költséget. A temetés után vagy legkésőbb a hagyatéki tárgyalást követően elszámolnak velem. De bizonyítékok nélküli ostobaságokra hivatkozva ezt megtagadták. Bármit írok ide, az ügyvédjük felhasználja ellenem, még a legártatlanabb szavamat is. Üldözöttnek és megalázottnak érzem magamat. Remélem, hogy a 2014-es év mindannyiunknak, így nekem is valamivel jobb és eredményes lesz.
Boldog ünnepeket és eredményes újévet kívánok tehát olvasóimnak, akik korábbi írásaimat gyakran és sokszor olvassák. Köszönet érte. Köszönet, mert ezzel életben tartják bennem a reményt.
2013.10.20. 20:28 asperjangyorgy
Napról napra igen magas a blogom látogatottsága, pedig már lassan egy éve írtam bele utoljára. Sok minden visszatartott: egyrészt, hogy a feleségem áskálódó rokonai és azok ügyvédje innen merítették az ellenem szólónak vélt bizonyítékokat, másrészt feleségem rettenetes betegsége és így elfoglaltságom. De valami vészterhes csalódottság is szerepet játszott abban, hogy nem volt energiám és kedvem az egykor nagy reményekkel és ambícióval elindított blogba írni. El sem tudom képzelni, hogy kik látogatják most ilyen nagy tömegben. Mire kíváncsiak, mi érdekli őket régen írott bejegyzéseimben. Mert most évek múltán összehasonlíthatatlanul többen töltenek le oldalakat, mint korábban. Ennek őszintén örülök, ha csak nem valami ellenem készülő újabb támadás, szövetkezés jele ez. Akárhogyan van is: mindenkit üdvözlök és tisztelettel köszöntök.
2013.02.23. 15:24 asperjangyorgy
Annyira szomorú vagyok, hogy egyesek ide a blogomra, ezt biztosan tudom, csak azért látogatnak, hogy megtudják, éppen milyen kínjaim, keserveim vannak; hogy ellenőrizhessék a gondolataimat, miközben ők soha nem veszik a fáradságot, hogy egyetlen mondatot is megfogalmazzanak, leírjanak. A többségük nem is volna rá képes, mert nem tudja az alanyt és az állítmányt egyeztetni, de ahhoz van esze, hogy az itt szerzett információkat felhasználja ellenem. (Nem akarom az illetőket megnevezni). Tény, hogy ezeket a bejegyzéseket mindig is a nyilvánosságnak szántam, de az egy pillanatra sem jutott eszembe, hogy egyesek aljas módon kijegyzetelik, amit írtam, írok, és feljelentést fabrikálnak belőle ellenem. Az ilyen emberek elől nincs menekvés. Gerinctelenek, gátlástalanok. Remélem, lezárul egy-két ügy, amit ellenem indítottak (nem akarom ezen ügyek természetét megnevezni, mert még a fenti ártatlan sorok miatt is feljelentenek, magukra véve bizonyos jelzőket), és akkor újra szabadon vagy szabadabban írhatok, s azok, akik csupán ténylegesen érdeklődésből látogatnak ide, megismerhetik számos kérdésben a véleményemet. Addig mindazoknak, akik ide látogatnak és kitartanak a blogom és mellettem, köszönöm elszántságukat, hűségüket, tisztességüket.
Újabban azért lettem hűá
A bíróság kötelezi az I-II. r. alpereseket, hogy elégtétel adásaként az ítélet jogerőre emelkedésétől számított 15 napon belül magánlevélben fejezzék ki sajnálkozásukat a felperesnek a megállapított jogsértésekért. A bíróság feljogosítja a felperest, hogy a levél tartalmát nyilvánosságra hozza.
A bíróság kötelezi az I-II.r. alpereseket, hogy 15 napon belül fizessenek meg - egyetemlegesen - a felperesnek 5.500.000-Ft, azaz ötmillió-ötszázezer forintot, annak 2006. május 10. napjától a kifizetés napjáig járó, a késedelemmel járó naptári fél évet megelőző napon érvényes mértékű jegybanki alapkamatát.
A bíróság ezt meghaladóan a felperes keresetét elutasítja.
A peres felek a képviselettel felmerülő költségeiket maguk viselik.
A tárgyi illetékfeljegyzési jog folytán a le nem rótt 900.000-ft azaz kilencszázezer forint illetékből a felperes 550.00- ft azaz ötszázötvenezer forintot, az I-II. r. alperesek - egyetemlegesen - 350.000-ft, azaz háromszázötvenezer forintot kötelesek a Magyar Államnak megfizetni, külön felhívásra.
Az ítélet ellen a kézbesítéstől számított 15 napon belül van helye fellebbezésnek, amelyet ennél a bíróságnál kell három példányban előterjeszteni.
Fellebbezés esetén a Fővárosi Ítélőtáblánál a jogi képvislet kötelező.
Ha a fellebbezés csak a perköltség nagyságára, vagy viselésére, a teljesítési határidőre, a kamatfizetési kötelezettségre, a kamat mértékére, vagy az állam által előlegezett költség viselésére vonatkozik, illetőleg, ha a fellebbezés csak az ítélet indoklása ellen irányul, bármelyik fél kérheti, hogy a fellebbezést a másodfokú bíróság tárgyaláson bírálja el.
Frankel Leótól Wittner Mariska és a vele egy követ fújó fideszes agyamentek el akarják venni az utcát, mert piszkos komcsi volt, mint Marx és még sokan mások. Frankel Leó 1844-ben született Baján, és 1896-ban halt meg Párizsban. Frankel Leó történelem, a nemzetközi munkásmozgalom ismert és elismert alakja, aki küzdelmes élete során nagy műveltséget szerzett és következetesen küzdött az elnyomott, kizsákmányolt munkásság jogaiért. Wittner Mariska viszont csupán arról nevezetes, hogy 56-os tevékenységéért, köztük a köztörvényes bűncselekményekért, halálra ítélték. Legszívesebben, gondolom, jól seggbe rúgták volna, de aztán az állam által már a megszületésekor pártfogásba vett zabi gyereke miatt mégsem lógatták fel. Kiszabadulása után élni hagyták. Igaz, amíg a fidesz fel nem fedezte, sokra nem vitte, mert nem volt sem tehetsége, sem buzgalma, olyan műveletlen maradt, mint egykor volt, még abban az időben, amikor személyesen ismertem a Práter utcában (nem vagyok erre a tényre büszke). Nem látott világot, mint Frankel Leó, nem próbálta ki magát nehéz küzdelmekben. Annyiban mégis hasonlít Frankel Leóra, hogy a nagynevű történelmi szereplőt szintén halálra ítélték a Párizsi Kommün 1871-es bukása után, de Frankel biztos körülmények közé jutva soha nem hencegett ezzel.(Jól tudjuk, hogy Mariskánk fidesz képviselőként a mások által súgott és írt beadványait úgy írja alá, hogy 56-os halálraítélt, mintha ez lenne a szakmája, pedig fiatalon valami egészen más volt kedvelt elfoglaltsága). Frankel Leó szerencsés véletlennek köszönhette, hogy Londonba tudott menekülni a kivégzés elől. De utána sem gyáva, senki patkányként élt, hanem átokkal a fején tovább küzdött - itthon is - azért az eszméért, amelyet - némi joggal - az emberiség lehetséges útjának látott és ítélt.
Ha valaki, a sok bajtól 52 évesen elhunyt Frankel Leó megérdemli az utókor megbecsülését. A marxi eszméket vallotta, de nem volt, nem lehetett semmi köze azokhoz a kommunista bűnökhöz, amelyeket - a marxizmusra hivatkozva - később a Szovjetunióban elkövettek. Frankel Leót bűn egy sorba állítani Szamuelyvel vagy Kun Bélával, az egyet jelent a történelmi vaksággal, illetve pontosabban fogalmazva: a történelem nem-ismerésével, illetve a a kiadós képviselői fizetésért történő oktalan gyűlölködéssel. Sajnos, ilyen nemtelen emberek ítélkeznek manapság, és nemcsak a jelen ügyeiről, hanem történelmi alakokról és helyzetekről is. Megérdemeljük? Nem, nem érdemeljük meg, de magunkkal kötve mint a kéve (hogy József Attilát idézzem kissé átfogalmazva) olykor úgy érezzük, hogy nincs más lehetőségünk. Pedig van. Először is öntudatra ébredni!!
Csak dicsérni lehet a magyar bíróságot a mérhetetlen tisztánlátásáért. Különösebb töprengés nélkül az illető bíró ráébredt, hogy dehogyis akarták megölni Cozmát a randalírozók, a speciális szúrással nem volt semmi ilyen szándékuk. És a segítségére siető sportolónak is csak véletlenül fordították ki a helyéről az egyik veséjét, az a szúrás sem irányult az élet kioltására. (Ha a megszúrt sportolót nem viszi be a hátán a megyei kórházba sportoló társa, akkor az illető már hamu sem lenne, de mondjuk ezt nem kötelessége a bíróságnak figyelembe venni). Szóval szinte elismeréssel azonosnak tetsző ítélet született az ügyben, talán nem véletlen, hogy a rokonság (jaj, azt nem szabad leírni, hogy roma rokonság!) tapsviharban tört ki. És persze arról sem volt szabad beszélni a bíróságon, hogy roma-csoport követte el a bűncselekményt, mert az igazság olykor annyira fájdalmas és beszédes, hogy jobb róla hallgatni.
A cselekmény megrettentő volt. Egy mulatozó csoport ok nélkül verekedésbe kezdett, majd rögtön előkerültek a kések. De ennek ellenére sem lehet tudni, miként arról az Index írása tudósít, hogy miért kellett Cozmának meghalnia. Állítólag csak rosszkor volt rossz helyen. Én ezt az egészet - nem-bíróként - teljesen másként látom. Úgy vélem, hogy vannak itt olyan emberek, akik munka nélkül, legális jövedelem nélkül luxusházat építenek, luxusgépkocsin járnak és ha valami nem tetszik nekik, azonnal előkapják a kést és ölnek. De én ezt rosszul látom, mert a magyar bíróság a mérvadó, és ha a magyar bíróság úgy látja, hogy ez esetben csupán megbocsátható - aki bizonyos idő után szabadulhat, az bocsánatot kap a cselekményéért - gyilkosság történt. Cozmának, szegénynek ez már tényleg mindegy, ő már mindenkinek mindent megbocsátott. De akik még élnek és állandó veszélyhelyzetben, azok talán másként látják mindezt. A bíróság persze nem köteles a közvéleményre hallgatni, csak a sokféleképpen értelmezhető Btk-ra. Éljen a sokféleképpen értelmezett Btk és a szent és sérthetetlen magyar bíróság.
Magyarországon nincs cigánybűnözés, viszont vannak olyan szörnyű bűncselekmények, amelyeket csak cigányok szoktak végrehajtani. Valaha azt írta a magyar sajtó egyes, nyugaton elkövetett bűncselekmények kapcsán, hogy az emberek szeme láttára történt a gyilkosság, de úgy tettek, mint akik se látnak, se hallanak, mert félnek. Ebben az esetben sem látott senki semmit, és nem a vendégeken múlt, hogy a pultosnőt is nem verték agyon. És felkészülhetünk rá, hogy ez bármikor, bármelyikünkkel megeshet, és embertársaink nem sietnek a segítségünkre, mert féltik - velem együtt - az irhájukat. Ha pedig így van, márpedig így van, akkor alapvető és riasztóan nagy baj van a társadalomban. Sok mindent említhetnénk ok gyanánt, akár a parlamenti házelnök Kik itt a terroristák? című írásomban kifogásolt magatartását és mondatait, de leginkább a magyar rendőrség tekintélyvesztését, és természetesen azt a magatartását, hogy amíg nincs késelés, hulla, addig úgy tesz nagyra becsült rendőrségünk - a demokrácia jegyében - mintha minden rendben volna. Márpedig ahol megtörhet olyan cselekmény, amelyről az Index alábbi írása szól, ott semmi, de semmi nincs rendjén és joggal féltjük a tyúkszaros életünket.
Lásd Állt a pultnál, halálra verték című írást az Index 2012. április 21-i számában
Vannak megengedhetetlen dolgok! A magyar parlament házelnöke (ideiglenes köztársasági elnök) magában gondolhat bármit, de ha gondolatait a nyilvánosságnak szánja, akkor meg kell (meg kellene) alaposan gondolnia, hogy mit mond. Meg kellene gondolnia, hogy milyen kifejezéseket használ és milyen magatartást tanúsít. A Hír tv-ben elmondott és az Indexben röviden összefoglalt nyilatkozat olyan magatartást tanúsít, amely egyetlen, magát demokratikusnak nevező vagy hívő országban sem elfogadható. Ijesztő indulatoktól fűtött gondolatai, azok verbális megjelenése pedig olyan botrány, amit normális országban a normálisan gondolkodó és érző emberek milliós tüntetések sorozatán át utasítanának vissza. Ha ezt most és itt megengedi magának a házelnök (ideiglenes köztársasági elnök), akkor az emberben elhatalmasodik a rémület: mi lesz, mi jöhet még?
Hogy az olvasónak ne kelljen keresgetnie az írást, teljes egészében itt közreadom:
Kövér László ideiglenes köztársasági elnök elismerte, hogy húzódozott az esetleges köztársasági elnöki jelöltségtől. A politikus a HírTV Péntek8 című műsorában erről azt mondta: "hál' Istennek, nem én leszek a köztársasági elnök". Az MSZP-t nem látja szívesen a Parlamentben, és szerinte Áder János beiktatására sem kellene eljönniük.
A műsorvezetők azon felvetésére, jól látták-e, hogy a külső szemlélő számára úgy tűnt, szinte "menekül" a köztársasági elnöki jelöltségtől, de még a felkérés elől is, úgy válaszolt: "fényezhetném a válaszomat, de röviden, igen, jól látták". Valóban "húzódozott" az esetleges megtiszteltetéstől - ismerte el.
Úgy fogalmazott: "ugyanakkor azt is világossá tettem, hogy (...) ha valamiféle kollektív bölcsesség alapján úgy dönt a két frakció, hogy én lennék, akire ez a súly nehezedik a jövőben, akkor nem éreztem volna morálisan felhatalmazva magamat arra, hogy elutasítsam".
A Fideszben úgy szokott lenni, hogy az ilyen felkéréseknek "felelősségteljes megbízatásként, munkaként, legjobb tudásunk szerint" kell eleget tenni - mondta.
Arra a kérdésre, hogy milyen programot vár el a köztársasági elnöktől, úgy fogalmazott: "a köztársasági elnök egy szimbolikus hatalomnak a birtokosa, ott programról beszélni legalábbis furcsa".
"Ha én lettem volna, mint ahogy, hál' Istennek, nem én leszek, akkor én nem alkottam volna semmilyen programot" - jegyezte meg, hozzátéve: szerinte az a helyes, ha egy köztársasági elnöknek nincs programja, hiszen hatásköreit, jogköreit világosan tartalmazzák az alkotmányos szabályok, s ő azoknak megfelelve "reprezentál".
Azzal kapcsolatban, hogy az ellenzék tiltakozik, hogy egy pártpolitikust válasszanak köztársasági elnökké, Kövér László azt mondta: szerinte az MSZP jól teszi, ha nem vesz részt Áder János megválasztásában, "mert legalább nem rontja el a látványa az ünnepet".
Hozzátette: "az lenne jó, ha egyáltalán nem lennének a parlamentben, ezt elmondtam már. (...) Morális értelemben egy botrány, hogy ők ott vannak".
Az LMP kapcsán pedig közölte, nem érti, miért mondják, hogy kihagyták őket az államfőválasztás folyamatából. "Hogy jön egy tizenegy-tizenkét fős frakció ahhoz egy 386 fős parlamentben, hogy úgy tegyen, mintha az érdemi konzultáció ott kezdődne, amikor az történne, amit ők akarnak" - fogalmazott.
"Az élet ilyen, tetszettek volna több mandátumot szerezni" - fogalmazott, hozzátéve, hogy Tölgyessy Péter 1990-ben ugyanezt mondta a Fidesznek is.
"Mitugrász agresszív, kivagyi kisebbség diktál, az SZDSZ legrosszabb vonásait idézi föl mindaz, amit az LMP csinál, ez egészen elképesztő" - fogalmazott Kövér László az LMP sikertelen népszavazási kezdeményezése kapcsán.
Kövér László arról is beszélt, hogy ne mondja senki azt, hogy a Fidesz politizálta át az államfői pozíciót, és felidézte, hogy Göncz Árpád is "az SZDSZ ügyvivői székéből katapultált és esett a köztársasági elnöki székbe". A Fidesz viszont mindvégig úgy viselkedett vele szemben, mint ahogy egy köztársasági elnökkel kell - emelte ki.
Arra a kérdésre, hogy felkészült-e a jelölő pártszövetség, hogy megvédje Áder Jánost, úgy válaszolt: "Áder Jánossal szemben is, nem tudom, hogy mi fog előkerülni, hogy valakinek megette a tízóraiját az oviban, vagy családon belüli erőszakot követett el, amikor megverte a húgát, vagy nem tudom, miről lesz szó a következő hónapokban".
Mindenkinek végig kell majd gondolnia, aki hasonló pozícióra pályázik, hogy az egész életét, életpályáját felteszi-e, "csak azért, hogy néhány nyikhaj, senkiházi, utolsó, tollforgató terrorista, az úgy gondolja, hogy rajta keresztül lehet a legtöbbet ártani a politikai ellentábornak" - mondta Kövér László Schmitt Pál ügyére utalva.
Április 18-ról tizenkilencedikére viradó hajnali három óra 15 perckor ölte meg a gyilkosa Labancz Annát. Öt halálos késszúrás ejtett rajta a nővérszállás keskeny ablakában. Mint közismert, a tehetetlen, hozzá nem értő megyei rendőrség vagy nem tudta vagy (és ez kezdettől komoly súllyal esett latba) nem akarta elkapni a gyilkost, a 24 éves, súlyosan depressziós mérnököt, aki a rendőrségen tett kihallgatási jegyzőkönyvében tálcán kínálta magát.
Anna immár 42 éve halott. A gyilkosa most 66 éves, életvidám nagypapa. Vidámságához az is hozzájárul, hogy havonta a nyugdíjam 33 százalékát utalják át neki fényes és dicsőséges tette elismeréseként. Hogy ez így történhetett, azért áldhatja a gerinctelen, sunyi és stupid magyar bíróságot, és azt a bírót, aki nemes elfogultsággal csak és kizárólag az ő ügyvédjére volt kiváncsi, neki adott szót korlátlan mennyiségben. Érdemes egy pillanatra felidézni, miért is ítéltek el engem, mint regényírót. 1966 szilveszterén a mérnökhallgató és Anna Ózdra utaztak, ott is aludtak a házibuli után egy, kizárólagosan a rendelkezésükre bocsátott lakásban. Az illető úr maga mondja el kihallgatási jegyzőkönyvében, hogy Anna önként és dalolva meztelenre vetkőzött (akkor húsz éves volt), mert el akarta veszíteni a szüzességét. A mérnökhallgató, a későbbi gyilkos akkor 21 éves volt és nem tudta Annát a magáévá tenni, mivel nem támadt erekciója. Megesik az ilyen, de a férfiak többsége nem tudja megbocsátani annak a nőnek, aki önként és erőszak nélkül mindent odaadott volna, tehát a szüzességét is, csak akinek felajánlotta, nem volt képes eszköz híján azt elvenni.
Ez aztán reggel, amikor felébredtek, ismét nem sikerült neki, miként azt a jegyzőkönyvben elmondta. (Érdekes, hogy ez mint lehetséges motívum, az összes többi mellett, nem tűnt fel a nyomozó hatóságnak.) Anna és lovagja január 1-én visszautaztak Miskolcra. Anna elmesélte kalandját Éva barátnőjének, aki Anna akkori szavait később a rendőrségi kihallgatási jegyzőkönyvben felidézte. Éva a következőt mondta Annának visszaidézett szavai szerint: "Hagyd a francba azt az impotens szarházit." Ez a mondat lett a per központi tárgya. Nem azért ítéltek el nyolc havi fogházra és 5.5 milliós kártérítésre, mert az illető meggyilkolta Annát, ezt szinte természetesnek vette a bíróság, hanem azért az égbekiáltó személyiségi jogi sérelem miatt, amit nem én mondtam ki, csupán idéztem Anna barátnőjét, akinek szavai ma is elolvashatók a birtokomban lévő eredeti jegyzőkönyv fénymásolatában.
Idióták azok, akik azt írják, hogy az illetőt a rendőrség meggyanúsította, de a bíróság nem ítélte el. Soha nem gyanúsította meg. A nyilvánvaló jegyzőkönyvi ellentmondások ellenére kiengedték a megyei rendőrség fogdájából és soha az életben többé nem foglalkoztak vele.
Anna, a ragyogó szépségű, törekvő, tiszta lelkű Labancz Anna 42 éve halott. Mikor a bátyját az ő sírjába, rá temették, a csontjait egy kupacra kotorták és mélyebbre ásták, hogy a bátya holttestének biztosítsák az előírt mélységet. Vagyis még holtában se lehetett békéje.
Ha volna isten, megverné a gyilkost. De a gyilkos él és virul, és négy éve kasszírozza tőlem a pénzt, de még soha egyetlen elismervényt sem küldött az átvett pénzről. A havonta átvett nem kevés pénzről.
Ennyit az emberi törvényekről és igazságszolgáltatásról.
József Attila 1905. április 11-én született. Születésnapja lett a költészet napja. Harminckét évesen halt meg. Földi hamvait négyszer temették el. Egyszer Balatonszárszón, háromszor Budapesten. 1951-ben egész alakos szobrot állítottak neki a balatonszárszói állomásépület mögött, néhány lépésre attól a helytől, ahol két tehervagon között hajtotta a sínekre okos fejét. A szobrot 1956-ban a helyi hős forradalmárok ledöntötték, szénnel ráírták, hogy rohadt kommunista és méltó bosszút állva rajta összekenték emberi ürülékkel. Most a szobrát áthelyezik a parlament oldala mellől, le a rakodópart közelébe. Eldugva. Nem vagyok benne biztos, és ezt meg is írtam itt a blogban, hogy jó helyen állították fel a szocializmus idején, de ha már ott kapott helyett, bizony nagyon fontos üzenet, hogy helyére a renegát Andrássy Gyula gróf szobrát helyezik vissza (ha egyszer újra kiöntik). József Attila szoborként is viseli a sorsát. Jó neki ott a fal tövében, onnan jobban is látja a Dunát, mert éppen arra néz majd. Különösen nagy áradáskor, amikor a hullámok majd a lábait mossák. Magyarországon nemcsak a költőknek van meg a sajátos sorsuk, hanem az őket ábrázoló szobroknak is.
Ezen a fertályon s különösen magyar földön minden idióta hatalom és annak kormánya azzal kezdi működését, hogy felülvizsgálja elődei, a korábbi generációk történelmét, ideológiáját, magatartását és bosszút áll az ezt kifejező köztéri szobrokon, elpusztítva ezzel a történelem egy részét. Így kezdték Rákosiék, és így folytatja a jelenlegi hatalom is. A Kossuth tér átalakítása ürügyén most két szobor különösen útban van nekik.
A harmincas években készült Kossuth-szoborról most ugyanúgy nem nagyon érdemes beszélni, akárcsak a helyette állítottról. Egyik se túl rossz és nem különösebben jó, ám mindkettő vall arról a korszakról, amelyben megrendelték. Az igazán vörös posztó Varga Imre alkotása, a Károlyi szobor volt. A József Attilát ábrázolni akaró Marton-szobor állítólag csak útban van.
Károlyi annyiban vagy azért ellentmondásos egyéniség, mert az volt az a korszak - és melyik nem az??? -, amelyben élt. Bűneként elsősorban a trianoni békeszerződést emlegetik. Az Osztrák-Magyar Monarchia az első világháborút csúfosan elveszítette. A királyi Magyarország azért őrizhette meg történelmi határait, mert ez volt a Habsburg-ház érdeke, s így a viszonylagos függetlenséggel bíró Magyarországé is. Az ország mozgásterét erősen behatárolta a sokat vitatott, szerintem bűnös és végzetes kiegyezés, amely jelentős mértékben Deák Ferencnek és Andrássy Gyulának köszönhető. Előbbi szobra sértetlenül áll az Akadémia előtt, az utóbbi elpusztult szobrát éppen most igyekeznek újra megteremteni. E két politikus bűnéhez képest a bizoyntalankodó, de kifejezetten jóindulatú Károlyi Mihály vétke eltörpül. Különösen ha meggondoljuk, hogy alig volt lehetősége mást tenni, mint amit tett. Ennek taglalásába most nem mennék bele. Történelmi tény, hogy ami nem volt előre látható, a tanácskormány csúfos bukása, alapvetőbben befolyásolta a győztes hatalmakat, mint a történelem színpadáról akkor lelépő Károlyi. Varga Imre szobrának felállítását leginkább Károlyi Katinka, a gróf felesége kifogásolta, mondván, hogy a botra támaszkodó, roggyant öreg Károlyi nem fejezi azt az államférfit, akit ő szeretett volna látni. De a kompozíció egésze ennél is beszédesebb: a szoboralak fölé magasodó, megtört és nehezen összetalálkozó ív Károlyi pályáját éppúgy szimbolizálja, mint saját korát és az utána következő korszakokat. A szobor esztétikai értékei menlevelet adhattak volna az alkotásnak. De nem ez volt vele a fő baj (bár talán ez is, illetve alkotójának pályája!), hanem az ábrázolt személy történelmi szerepének jelenlegi hamis és hibás megítélése.
A József Attila szoborral állítólag csak az a probléma, hogy a korábbi rendszer rossz helyre állította. Ha akarom, akkor vele nagyobb gond lehet, mint Károlyival, hiszen rövid élete végéig baloldali gondolkodású, szemléletű volt, a marxi történelmi materializmust vallotta világnézetének, ennek a szellemiségében fogantak egykor sokat szavalt nagy versei, a Hazám, a Dunánál, a Levegőt. József Attila esztétikailag megjelenő következtetései alapjában véve nem elfogadhatók a jelenlegi hatalom számára. De ezek a gondolatok olyan esztétikai köntösben jelentkeznek, hogy a költő nagysága kétségbevonhatatlan. Túlságosan beépült a nemzeti köztudatba ahhoz, hogy végleg száműzzék a Parlament közelségéből. Pedig mint műalkotás nem nagyon méltó a kiemelt helyszínre, és ráadásul hazugul ábrázolja a költőt. Marton díszletnek használja József Attilát, mégpedig rossz díszletnek. A költőről a Duna-parti lépcsőn készült fotót vette alapul, de azt meghamisította. (Jellemző, hogy József Attila nem közvetlenül a lépcső kövezetére ült, hanem - talán az öltönyét óva - maga alá tette az aktatáskáját.) József Attila külső megjelenésében minden művészinek nevezhető jellegzetességet mellőzött. Úgy öltözött, mint egy konszolidált kishivatalnok: sötét (vagy sötétszürke) öltönyben járt, szorosra húzta nyakkendőjét, és mert a harmincas években egy öltönyös úr kalapot viselt, ő is kalappal a fején ült le a Duna-parton, s kezében egy megnyitott könyvet tart, miközben jobbra fordítva a fejét távolra néz, és nem maga elé, a földre). Így fényképezték le. Marton lobogó, hasig kigombolt, feltűrt ujjú ingben ábrázolja. Nagyméretű kalapját (sombreróját) lelógó kezében tartja, zakóját hanyagul maga mellé, a Duna-perti koszos lépcsőre dobja. Ez eleve rossz megoldás, hiszen abban az esetben, ha úgy öltözött volna, mint a szobron látható, nem hordott volna magával kalapot, mert az stílustalan lett volna. A korabeli zsűri nagy hibát követett el, amikor elfogadta a szobor tervét. Marton különben sem érezte József Attila igazi jelentőségét, és így nem is volt képes érzékeltetni azt. Bohém figurát mutat be a fegyelmezett külsejű, mindennapjaiban igen pedáns költővel szemben. Kár, mert így a szobor szemlélőiben a valóságostól eltérő képzetet kelt.
Mégis lemondott Scmitt, mert - úgy tűnik - Orbán ráébredt - frakciótársai nyomására -, hogy ez a bót így nem mehet tovább. A fidesz úgy állította be az ügyet, mintha dicsőség lenne egy erkölcsileg megsemmisült öreg úr távozása. Szégyen, hogy eddig húzódott - szégyen az egész országra, az itteni u. n. demokratikus állapotokra, ahol a demokrácia Orbán akaratából áll, illetve ha nagy a dreck, akkor a fidesz-frakció önmentéséből.
Sokkal jobb, megfelelőbb embert nem fog a fidesz javasolni és megválasztani, mivel nem érdeke, hogy olyan valaki üljön a köztársasági elnöki székben, akinek vannak gondolatai és mondanivalója.
A t. Ház gyűlését Kövér László vezette - penetráns közbeszólásokkal és tanító bácsis, mármint nádpálcás tanító bácsis módszerrel, ahol Orbánon és rajta kívül nem lehet senkinek véleménye és akarat-nyilvánítása.
Ezzel kell, akár tetszik, akár nem, együtt élni.
Mellesleg megjegyzem: a frakcióvezetők öt percben véleményt mondhattak. Az mszp frissen megválasztott elnöke méltóképpen bebizonyította, hogy a kongresszus alkalmatlan embert ültetett az elnöki székbe. Vagyis ellenzék nincs, és úgy látszik, jó ideig nem is lesz.
Gyámoltalan, koncepció nélküli, megosztott ellenzék, az életkörülményeknek kiszolgáltatott, elbutított, elnémított lakosság - vagyis a Fidesz mindent lenyomhat a torkunkon. Schmittet Orbán akarta, de a fidesz-tábor lenyelte. Most, amikor egy jellegzetes ostobaság kiderült az elnökről, ismét Orbán volt, aki lehetőséget adott a nemzet gyermekének, az emberek emberének, hogy az érdemtelenül megkapott elnökséget érdemeket szerezve megtartsa. És persze meg is fogja tartani, ha a külföld ebben nem akadályozza meg. Ha Magyarország partnerei "bunkó" módon érzékeltetik, hogy számukra Schmitt személye nem kívánatos, akkor talán még a Orbán is elgondolkodik, hogy változtasson a helyzeten valamit.
Úgy egyébként ennek a kisdoktorinak nem volna semmiféle jelentősége, hiszen Schmitt e nélkül és ezzel együtt vita és ellentmondás nélkül aláírt mindent, amit a fidesz tolt elé. Ezt a jövőben is megteszi, megteheti doktorival vagy a nélkül. A probléma "csupán" ennek a Schmitt számára teljesen felesleges címnek a megszerzésével van. És végül azzal, ahogyan ő maga a múlthoz viszonyul. De ezen az ellenzék, a gyenge, szétforgácsolódott ellenzék nem fog tudni változtatni. A lakosság pedig végképp nem, hiszen csak szervezett erő léphet fel a politikával szemben. Szervezett erő pedig nincs. Nem marad más, mint szépen lassan hozzászokni a gondolathoz - mármint annak, akit ez egyáltalán érdekel -, hogy az államelnökünk nem egyszerűen hamiskártyás, hanem ráadásul egy nagy bunkó. Majd telnek a napok, a hetek, és mivel nem történik semmi, átmegy ezen az immoralitáson is az idő. Különösebb hatással nem lesz az ország ügyére, csak bennünk. Morálisan mi leszünk így és ezáltal még annál is kevesebb, mint amennyi most vagyunk.
Jobb volna, ha másként lenne. De ez van, mert a lakosság hétharmadot adva magára szabadított egy olyan erőt, amely áterőszakolt törvényeivel arra a lakosságra támad, amely hatalomra juttatta. Sajnálom magamat, magunkat, de megérdemeljük. Megérdemeljük, mert az elzüllött mszp-től rossz, önpusztító irányba menekültünk. Talán majd néhány év, esetleg évtized alatt ráébredünk erre a hibára, de talán akkor már az is mindegy lesz.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság